P6_TA(2006)0099

Az emberi jogok Moldovában és különösen a Dnyeszteren túli régióban

Az Európai Parlament állásfoglalása az emberi jogok Moldovában és különösen a Dnyeszteren túli régióban való érvényesüléséről

Az Európai Parlament,

- tekintettel korábbi, Moldováról szóló állásfoglalásaira, különösen a 2003. december 18-i [1], a moldovai parlamenti választásokról szóló 2005. február 24-i [2] és az emberi jogok helyzete a világban című éves jelentésről (2004) szóló 2005. április 28-i állásfoglalásaira [3], valamint az erre vonatkozó EU politikára,

- tekintettel az EU-Moldova parlamenti együttműködési bizottság 2005. október 6– 7-i ülésének zárónyilatkozatára és ajánlásaira,

- tekintettel a Moldova és az Európai Unió között 1994. november 28-án aláírt és 1998. július 1-jén életbe lépett partnerségi és együttműködési megállapodásra,

- tekintettel az Európai Biztonsági és Együttműködési Szervezet (EBESZ) 1999-ben Isztambulban és az EBESZ Miniszteri Tanácsának 2002-ben Oportóban tett nyilatkozataira,

- tekintettel a 2005. február 22-én a hetedik EU-Moldova együttműködési tanács által elfogadott EU-Moldova cselekvési tervre,

- tekintettel az EBESZ Demokratikus Intézmények és Emberi Jogok Hivatalának (ODIHR) a 2005. március 6-i parlamenti választásokról szóló választási megfigyelő missziói zárójelentésére, amely általában véve eleget tett az EBESZ kötelezettségvállalásainak, a demokratikus választásokra vonatkozó európa tanácsi és más nemzetközi normáknak, a kampány feltételeiben és a médiához való hozzáférésben észlelt hiányosságok ellenére,

- tekintettel a Moldovai Köztársaság Dnyeszteren túli régiójának vezetésével szembeni korlátozó intézkedésekről szóló 2004/179/KKBP közös álláspont végrehajtásáról rendelkező 2006/96/KKBP tanácsi határozatra [4], és az ezeknek a korlátozó intézkedéseknek 12 hónappal történő megújításáról szóló 2006/95/KKBP tanácsi közös álláspontra [5],

- tekintettel az Ilascu és mások kontra Moldova és az Orosz Föderáció ügyben az Európai Emberi Jogi Bíróság 2004. július 8-i ítéletére vonatkozó, az Európa Tanács Miniszteri Bizottsága által 2006. március 1-jén elfogadott átmeneti állásfoglalásra,

- tekintettel eljárási szabályzata 115. cikkének (5) bekezdésére,

A. mivel az európai szomszédsági politika elismeri Moldova európai törekvéseit és Moldova mint olyan állam jelentőségét, amely a tagállamokhoz mély történelmi, kulturális és gazdasági szálakkal kapcsolódik,

B. mivel az európai szomszédsági politika keretében cselekvési tervet fogadtak el, amelynek javaslatai a Moldovának az Európai Unió politikáiba és programjaiba való fokozatos beilleszkedését elősegítő politikai és intézményi reformokat ösztönzik,

C. mivel az Európai Unió fontos lépéseket tett a Moldovával szembeni kötelezettségvállalásának erősítésére és a Dnyeszteren túli konfliktus megoldásának megtalálására egy állandó európai bizottsági képviselet megnyitásával Kisinyovban, egy moldovai európai uniós különmegbízott kinevezésével, azzal a megbízatással, hogy járuljon hozzá a Dnyeszteren túli konfliktus fenntartható rendezéséhez, valamint egy európai uniós határsegély misszió (EUHM) felállításával Moldova és Ukrajna számára,

D. mivel a Dnyeszteren túli régió 1992-ben, orosz katonai támogatást is bevonó fegyveres konfliktust követően kihirdette függetlenségét, ezáltal destabilizálva az egész országot,

E. mivel, különösen a Dnyeszteren túli régióban, a bűncselekmények súlyos szintje, az egész társadalmat átjáró korrupció, a mélyen gyökerező fekete gazdaság létezése és az alapvető szabadságok és emberi jogok tiszteletben tartásának hiánya aggodalomra ad okot,

F. mivel a magukat önhatalmúlag kinevező Dnyeszteren túli hatóságok folytatják a független média és a nem kormányzati szervezetek zaklatását, valamint a román nyelvű lakosság hátrányos megkülönböztetését és üldözését,

G. mivel a magukat önhatalmúlag kinevező Dnyeszteren túli hatóságok továbbra is elutasítják, hogy eleget tegyenek az Európai Emberi Jogi Bíróság döntésének, és véget vessenek Andrei Ivantoc és Tudor Petrov-Popa törvénytelen és önkényes fogva tartásának,

H. mivel jelentések szerint Andrei Ivantoc éhségsztrájkot folytat 2006. február 27-e óta tiltakozásul a tiraspoli büntetés-végrehajtási intézet alkalmazottai által tanúsított embertelen és megalázó bánásmód ellen,

1. mélyen elítéli, hogy a Dnyeszteren túli rezsim elnyomja, zaklatja és megfélemlíti a független média képviselőit, a magukat önhatalmúlag kinevező Dnyeszteren túli hatóságokat bíráló állampolgárokat, a nem kormányzati szervezetek tagjait és az ellenzéket; elítéli, hogy megtiltották a nem kormányzati szervezetek külföldi adományozók általi támogatását; sajnálatát fejezi ki amiatt, hogy a rezsim nem hajlandó teljes mértékben elkötelezni magát a Dnyeszteren túli konfliktus békés és átfogó megoldása mellett; ezért üdvözli, hogy az EU kiterjeszti a Dnyeszteren túli rezsim tagjait sújtó vízumtilalmat;

2. mélyen elítéli, hogy a magukat önhatalmúlag kinevező Dnyeszteren túli hatóságok több mint másfél évvel azután, hogy az Európai Emberi Jogi Bíróság ítéletet hozott Ilaşcu ügyében, továbbra is fogva tartanak két kérelmező személyt; megjegyzi, hogy ítéletében a Bíróság úgy fogalmazott, hogy a két alperes államnak minden szükséges intézkedést meg kell tennie, hogy véget vessen a még mindig börtönben lévő kérelmezők önkényes fogva tartásának, és biztosítsa azonnali szabadon engedésüket;

3. felszólítja a moldovai hatóságokat, hogy folytassák erőfeszítéseiket, és vessenek véget Andrei Ivantoc és Tudor Petrov-Popa törvénytelen és önkényes fogva tartásának, és biztosítsák azonnali szabadon bocsátásukat; határozottan sürgeti az orosz hatóságokat, hogy tegyenek meg mindent annak érdekében, hogy véget vessenek a két bebörtönzött személy törvénytelen és önkényes fogva tartásának, és biztosítsák azonnali szabadon bocsátásukat; felkéri a Tanácsot, a Bizottságot és a tagállamokat hogy kérelmezzék e bebörtönzött személyek azonnali szabadon bocsátását;

4. felszólítja a moldovai hatóságokat, tekintettel a korábbi védelmi miniszter, Valeriu Pasat, pozitív megítélésére és elítélésének ellentmondásos körülményeire, hogy biztosítsák a fellebbviteli eljárás átlátható lefolytatását a nemzetközi jogi normákkal összhangban;

5. kifejezi, hogy határozottan és folyamatosan támogatja a moldovai hatóságok az irányú erőfeszítéseit, hogy az EU szomszédsági politikája keretében sikeresen végrehajtsák a cselekvési tervet; felkéri a Bizottságot és a Tanácsot, hogy támogassa a moldovai hatóságokat a demokratizálódási folyamatban, és hogy használjanak fel minden diplomáciai eszközt a Dnyeszteren túli önkényes és törvénytelen rezsim gyengítése érdekében;

6. sürgeti Moldova kormányát, hogy folytassa a reformfolyamatot a jogérvényesülés javítása és az intézményeken belüli korrupció megszüntetése érdekében a cselekvési tervből következő kötelezettségvállalásokkal összhangban, valamint hogy fokozza az erőfeszítéseket az emberkereskedelem bármilyen formái elleni küzdelemben;

7. tudomásul veszi a 2005. október 20-án életbe lépett, az emberkereskedelem megelőzéséről és az az elleni küzdelemről szóló jogszabályt, amely ingyenes szociális szolgáltatásokat biztosít az emberkereskedelem áldozatainak; kéri a moldovai hatóságokat, hogy adjanak további felvilágosítást a jogszabály végrehajtásának finanszírozását illetően; hangsúlyozza, hogy további forrásokat és személyzetet kell biztosítani a nők csempészetére vonatkozóan tanácsadást folytató szervezetek számára, és hogy az e téren tevékenykedő nem kormányzati szervezetek nagyobb fokú együttműködése szükséges;

8. üdvözli a különböző moldovai parlamenti pártok közötti konstruktív együttműködést; elismeri a reformok fontosságát a bírói testületek függetlensége, a hírszerző szolgálatok, a választásokra vonatkozó jogszabályok és a számvevőszék tekintetében; kéri a moldovai igazságszolgáltatás megerősítését hangsúlyozza, hogy ezeket és az egyéb reformokat haladéktalanul végre kell hajtani;

9. meggyőződése, hogy a moldovai reformok csak akkor járhatnak sikerrel, ha végrehajtásuk során tiszteletben tartják a jog érvényesülését és az alapvető szabadságjogokat; sürgeti, hogy valamennyi érintett fél, beleértve a civil társadalom tagjait is, dolgozzon együtt az ország demokráciájának további fejlesztése érdekében;

10. üdvözli az ukrán és a moldovai miniszterelnök vámokról szóló, 2005. december 30-i közös nyilatkozatát; felkéri Moldova Dnyeszteren túli régiójának gazdasági szereplőit, hogy regisztrálják magukat a kisinyovi illetékes hatóságoknál az áruk határokon keresztüli szabad áramlásának elősegítése érdekében; felszólítja a magukat önhatalmúlag kinevező Dnyeszteren túli hatóságokat, hogy ne akadályozzák ezt a regisztrációt;

11. üdvözli az európai uniós határsegély misszió felállítását Moldova és Ukrajna számára, amely hozzájárulhat a Dnyeszteren túli konfliktus életképes és fenntartható megoldására irányuló tágabb erőfeszítésekhez; hangsúlyozza, hogy a határok jobb ellenőrzése alapvető fontosságú a konfliktus lezárásához, beleértve a fegyverkereskedelem korlátozását is;

12. felkéri a Bizottságot, a Tanácsot és az Európai Unió moldovai különmegbízottját, hogy tegyenek meg minden lépést a fennálló határ menti válság fokozódásának megakadályozására;

13. tudomásul veszi a moldovai parlamentnek a Dnyeszteren túli konfliktus megoldására irányuló ukrán kezdeményezésről szóló határozott, de számos ponton bírálatot megfogalmazó nyilatkozatát; felkéri az érintett feleket, hogy teljes mértékben kötelezzék el magukat az 5 + 2 felállásban folytatott tárgyalások mellett, melynek résztvevői Moldova, Moldova Dnyeszteren túli régiója, Oroszország, Ukrajna és az EBESZ, míg az EU és az Amerikai Egyesült Államok megfigyelőként vesznek részt, és érjék el a Dnyeszteren túli konfliktus politikai rendezését;

14. felszólítja Oroszországot, hogy azonnal szüntesse be a Dnyeszteren túli rezsim támogatását, és erősítse meg Moldovának az alkotmányban meghatározottak szerinti területi integritása melletti elkötelezettségét, és feltétel nélkül vonja vissza csapatait, beleértve nehézfegyverzetét és lőszereit is; hangsúlyozza, hogy az 1999. évi isztambuli EBESZ csúcstalálkozó határozata értelmében a csapatokat 2002 végéig már ki kellett volna vonni; felkéri a Tanácsot, hogy a következő EU-Oroszország csúcstalálkozó napirendjére vegye fel ezt a kérdést;

15. utasítja elnökét, hogy továbbítsa ezt az állásfoglalást a Tanácsnak, a Bizottságnak, Moldova kormányának és parlamentjének, Románia kormányának, Ukrajna kormányának, az Orosz Föderáció kormányának, az Amerikai Egyesült Államok kormányának, az EBESZ főtitkárának és az Európa Tanács főtitkárának.

[1] HL C 91. E, 2004.4.15., 692. o.

[2] HL C 304. E, 2005.12.1., 398. o.

[3] HL C 45. E, 2006.2.23., 107. o.

[4] HL L 44., 2006.2.15., 32. o.

[5] HL L 44., 2006.2.15., 31. o.

--------------------------------------------------